Ishockeyspillerne fra Frederikshavn White Hawks, der netop har vundet sølv, hyldes i morgen fredag til fest i Frederikshavn. Det skriver Kanal Frederikshavn.

Frederikshavnerne fester over sølvmedaljerne til byens ishockeyhold. Fredag bliver der holdt fest, hvor spillerne fra White Hawks vil blive hyldet. - Vores drenge har vundet sølv efter en fantastisk sæson, hvilket selvfølgelig skal fejres med manér, siger Mads Bergen, der er formand for fanklubben White Hawks Hvide Hær til Kanal Frederikshavn. Klokken 20.00 er der gratis adgang for alle interesserede, men allerede klokken 18.00 kan man deltage i spisning til en pris af 200 kroner. - Vi opfordrer alle til at møde op til sølvfesten for at hylde vores helte, som mod alle odds kæmpede sig til en flot sølvmedalje, siger Mads Bergen til Kanal Frederikshavn.